**Tájékoztató**

**a költségvetési szervnél belső ellenőrzési tevékenységet végzők továbbképzési kötelezettségről**

### A költségvetési szervnél belső ellenőrzési tevékenységet végzők továbbképzési kötelezettsége

A PMr. 12. § (1) bekezdése alapján a költségvetési szervnél továbbképzésre kötelezett belső ellenőr

a) a tevékenység megkezdésére irányuló bejelentésének évében, de legkésőbb a bejelentés évét követő évben ÁBPE-továbbképzés I. – belső ellenőrök részére képzésen és

b) az a) pontban meghatározott képzés sikeres elvégzését követően minden második évben ÁBPE-továbbképzés II. – belső ellenőrök részére képzéseken vesz részt.

A Nemzetgazdasági Minisztérium Szervezeti és Működési Szabályzata szerint az Államháztartási Szabályozási Főosztály látja el az Államháztartási Belső Pénzügyi Ellenőrzési Módszertani és Képzési Központ (a továbbiakban: ÁBPE MKK) létesítésével és működtetésével összefüggő feladatok szervezeten belüli ellátásával, valamint a kötelező szakmai továbbképzésben közreműködő szervezet kijelölésével kapcsolatos feladatokat. Az Államháztartási Szabályozási Főosztály elérhetősége: [aszf@ngm.gov.hu](mailto:aszf@ngm.gov.hu).

Az PMr. 1. § 4. pontja alapján kijelölt, a kötelező szakmai továbbképzésben közreműködő szervezet a Nemzeti Adó- és Vámhivatal Képzési, Egészségügyi és Kulturális Intézete (a továbbiakban: NAV KEKI). A képzési kötelezettség teljesítéséhez szükséges feltételekről, továbbá az adott évre meghirdetett továbbképzésekről a NAV KEKI az ÁBPE MKK honlapján (<https://abpe.nav.gov.hu>) keresztül ad ki részletes tájékoztatót.

A képzésre jelentkezés kizárólag az [ÁBPE MKK honlapján](https://abpe.nav.gov.hu/abpe_joomla/) keresztül történik. A jelentkező a jelentkezés során dönt arról, hogy a képzést e-learning képzési formában, vagy az éves képzési tervben rendelkezésre álló szabad kapacitás erejéig kontaktképzési forma vagy tréning keretében kívánja elvégezni.

A továbbképzésre kötelezettek számára az e-learning tanfolyam térítésmentesen vehető igénybe, egyéb esetben térítési díjköteles, amelynek mértékét a miniszter az Éves Továbbképzési Tájékoztatóban évente január 15-ig teszi közzé.

A kötelező továbbképzés évében a továbbképzésre kötelezett részére az államháztartásért felelős miniszter egy ÁBPE-továbbképzési program elvégzéséhez nyújt költségvetési támogatást.

A továbbképzésre kötelezett **az első félévre meghirdetett kötelező továbbképzésre vonatkozó részvételi szándékát február 28-ig, a második félévre meghirdetett kötelező továbbképzésre vonatkozó részvételi szándékát legkésőbb augusztus 15-ig** az ÁBPE MKK honlapján keresztül történő jelentkezés elküldésével jelzi a kötelező szakmai továbbképzésben közreműködő szervezetnek.

### A képzési kötelezettség számítása

**Fontos!**

**- A képzési kötelezettség teljesítésének számításakor bázisévnek a bejelentés időpontja szerinti évet kell tekinteni. (Ez az év végi utolsó napokban beadott bejelentéseknél bír relevanciával az évváltás miatt!)**

**- A kimentési kérelemnek – az ÁBPE- továbbképzés I. képzés sikeres teljesítését követően – NINCS HALASZTÓ HATÁLYA a képzési kötelezettség kötelező időszakaira vonatkozóan** (a kimentési kérelem részletszabályai a következő bekezdésben olvashatóak)

**- Felhívjuk a figyelmet, hogy ha egy belső ellenőr évente teljesíti az "ÁBPE-továbbképzés II." valamely modulját, kizárólag a továbbképzés évében teljesítettet vesszük figyelembe A nem a képzési évben elvégzett továbbképzés nem fogadható el és nem számítható be a szakmai továbbképzési életútba**. Részvételi díj támogatásban pedig csak a képzési évében jogosult.

### **A képzési életút megkezdésének és folytatásának bemutatása:**

Képzések teljesítésének 3 lehetséges alakulása alakulása táblázatos összesítésben a bázisévhez viszonyítva:

|  |  |  |  |  |  |  |
| --- | --- | --- | --- | --- | --- | --- |
|  | **2021** | **2022** | **2023** | **2024** | **2025** | **2026** |
| **1** | **BEJELENTÉS és regisztráció** | **KÖTELEZŐ**  **ÁBPE I. továbbképzés** |  | **KÖTELEZŐ**  **ÁBPE II. képzés v. PROBONO képzés v.** |  | **KÖTELEZŐ**  **ÁBPE II. képzés v. PROBONO képzés v.** |
| **2** | LEHETŐSÉG  ÁBPE I. továbbképzés  teljesítésére |  | **KÖTELEZŐ**  **ÁBPE II. képzés v. PROBONO képzés v.** |  | **KÖTELEZŐ**  **ÁBPE II. képzés v.**  **PROBONO képzés v.** |  |
| **3** |  | \*L**EHETŐSÉG**  kimentési kérelemre | **KÖTELEZŐ** **ÁBPE I. továbbképzés pótlása** |  | **KÖTELEZŐ**  **ÁBPE II. képzés v.**  **PROBONO képzés v.** |  |

**Fenti összefoglaló táblázatból jól látható, hogy attól függően, hogy a belső ellenőr mikor végzi el az ÁBPE I. képzést, páros, illetve páratlan évű képzési életutat jár be. Ebben nem befolyásolja az ÁBPE II. képzésre esetlegesen beadott kimentési kérelem, ilyen esetben ugyanis egymás utáni években van képzési kötelezettsége.**

### Kimentési kérelem

A képzési kötelezettség teljesítése alól a képzési kötelezettség fennállásának évében, december 15-ig a továbbképzésre kötelezett kimentést kérhet. A kimentési kérelmet nem szükséges indokolni, arról az államháztartásért felelős miniszter mérlegelés nélkül dönt. A kimentési kérelem űrlapját a miniszter a honlapján ([https://allamhaztartas.kormany.hu/általámos információk/kimentési kérelem minta](https://allamhaztartas.kormany.hu/download/c/fb/a2000/Kiment%C3%A9si%20k%C3%A9relem%20minta%202020.doc)) közzéteszi. A továbbképzésre kötelezett belső ellenőr a kimentési kérelemmel érintett továbbképzési évet követő évben pótlólag kell, hogy teljesítse a továbbképzési kötelezettségét. Generális szabály, hogy a kimentési kérelemnek nincs halasztó hatálya az esedékes ÁBPE II. képzésre, tehát a kétévente fennálló továbbképzési kötelezettség nem „ugrik” egy évet ez által.

A kimentési kérelem lehetőséget teremt arra, hogy ha a belső ellenőr valamilyen okból nem tud határidőben eleget tenni az esedékes továbbképzési kötelezettségének, akkor 1 év haladékot kapjon annak teljesítésére.

|  |  |  |  |  |  |  |  |
| --- | --- | --- | --- | --- | --- | --- | --- |
| **2022** | **2023** | **2024** | **2025** | **2026** | **2027** | **2028** | **2029** |
| ÁBPE I. | - | kimentés | ÁBPE II.  2024. évi kötelezettség pótlása | esedékes  ÁBPE II. | - | esedékes  ÁBPE II. | - |

Speciális szabály

A PMr. 12. § (3) bekezdése rendelkezik arról, hogy ha egy költségvetési szerv vezetője vagy gazdasági vezetője szerepel a belső ellenőrzést végzők nyilvántartásában, és emiatt továbbképzésre kötelezett, elegendő a belső ellenőrök részére meghirdetett képzéseken részt vennie, azzal teljesíti a költségvetési szerv vezetők vagy gazdasági vezetők számára előírt képzési kötelezettségét.

Ugyanakkor a költségvetési szerv vezetők és gazdasági vezetők részére meghirdetett képzések nem fogadhatóak el a költségvetési szervnél belső ellenőrzési tevékenységet végzők részére teljesítendő képzések kiváltására.

### Képzés teljesítése egyéb képzéssel (PROBONO)

A PMr. 14. § (6) bekezdésében, illetve 17. § (5) bekezdésben foglaltak alapján a képzésre kötelezettnek lehetősége van olyan, más képző intézmény által szervezett képzésen való részvételre, mely a képzési kötelezettségébe beszámítható. Ezt a részvételt a továbbképzésre kötelezett belső ellenőr közvetlenül a miniszter felé igazolja a részvételt igazoló dokumentum („Tanúsítvány”) megküldésével. A beszámítható képzéseket az [**Éves Továbbképzési Tájékoztató**](https://allamhaztartas.kormany.hu/eves-tovabbkepzesi-tajekoztato) tartalmazza, melyet a miniszter minden év január 15-ig tesz közzé a honlapján. Mivel a közszolgálati továbbképzések tervezési időszaka február 1. napján kezdődik, ezért a tájékoztató 4. sz. melléklete ezen időpontot követően kerül közzétételre.

A Probonó tanúsítvány megküldése kizárólag a belső ellenőröket érinti.

## Mi történik, ha valaki elmulasztja a képzési kötelezettségének a teljesítését?

Ha a képzésre kötelezett belső ellenőr az esedékes képzési időszakában nem teljesíti a továbbképzési kötelezettségét és kimentési kérelmet sem nyújt be, a következő évi hatósági ellenőrzés során felszólítást kap. Amennyiben a felszólításban leírtaknak sem tesz eleget, úgy töröljük a nyilvántartásból és eltiltjuk a tevékenység gyakorlásától.

Az államháztartásért felelős miniszter évente – hatósági ellenőrzés keretében – ellenőrzi a továbbképzési kötelezettségek teljesítését a kötelező szakmai továbbképzésben közreműködő szervezet által megküldött részvételi adatok, valamint a továbbképzésre kötelezettek által megküldött, az Éves Továbbképzési Tájékoztatóban megjelölt más képző intézmény által szervezett képzésen való részvételéről szóló igazolások alapján.

Amint a fentiekben olvasható a továbbképzési kötelezettség teljesítésére, mind alternatív lehetőséget (lásd PROBONO), mind egy éves „halasztási lehetőséget” (lásd kimentési kérelem) biztosít a jogszabály.

Amennyiben a beérkezett adatok alapján a továbbképzési kötelezettség teljesítésének elmulasztása állapítható meg, és a belső ellenőr nem élt a kimentés lehetőségével sem, úgy a hatóság felszólítja a belső ellenőrt továbbképzési kötelezettsége teljesítésének igazolására, annak hiányában a jogszabályban meghatározott szintvizsgán történő részvételre.

Az Áht. 70. § (7) bekezdése úgy rendelkezik, hogy a nyilvántartásba vételt végző szervezet a nyilvántartásba vétel szabályait meghatározó jogszabályban foglaltakat vagy a kötelező továbbképzési kötelezettségre vonatkozó feltételeket nem teljesítő személyt törli a nyilvántartásból, illetve a tevékenység gyakorlásától eltiltja. Ugyanezen szakasz (7a) bekezdés a) pontja alapján a tevékenység végzésétől történő eltiltás időtartama továbbképzési kötelezettség nem teljesítése esetén egy év.

A Szolgtv. 28. § a) pontja megerősítést ad az Áht. törlési szankciójára azzal, hogy a szolgáltatás felügyeletét ellátó hatóságot a nyilvántartásból való törlésre kötelezi azzal a szolgáltatóval szemben, akire nézve az adott szolgáltatási tevékenységre vonatkozó jogszabályi előírások megsértése miatt az adott szolgáltatásnyújtás megkezdésére és folytatására való jogosultságot szabályozó jogszabályban meghatározottak szerint jogerősen vagy végleges döntésben megtiltották az adott szolgáltatási tevékenység folytatását.

A PMr. 15. § (1) bekezdése azonban a fenti szankció elkerülésére, a belső ellenőri jogosultság megtartása érdekében lehetőséget biztosít a képzésre kötelezett személynek, hogy a miniszter felszólítását követő 6 hónapon belül, a kötelező továbbképzés képzési programjában meghatározott, az ÁBPE továbbképzés I. – belső ellenőrök részére képzés tananyagára épülő szintvizsgán vegyen részt. Amennyiben a szintvizsgán legalább 80%-os eredményt ér el, úgy a továbbképzési kötelezettsége teljesítettnek tekintendő.

A szintvizsgával teljesítendő továbbképzés teljesítése merev határidőhöz és szabályokhoz kötött:

1. az érintett személy a szintvizsgán az erre vonatkozó felszólítás kézhezvételét követő 6 hónapon belül részt vesz.
2. A szintvizsgához nem biztosít tananyagot a kötelező szakmai továbbképzésben közreműködő szervezet.
3. Aki a szintvizsgán akadályoztatása miatt nem tud részt venni, egy alkalommal lehetősége van a vizsga pótlására, de kizárólag a meghatározott 6 hónapon belül.
4. A sikertelen szintvizsga megismétlésére nincs lehetőség.
5. A szintvizsga egyéb vizsgával nem váltható ki.
6. Az szintvizsgára jelentkezni kizárólag az ÁBPE MKK honlapján lehetséges, ami térítési díjköteles.

**A merev határidő értelmében a szintvizsga halasztására, kimentésére nincs lehetőség!** A vizsgára kötelezettnek a kötött 6 hónapos határidőn belül kell gondoskodnia az esetleges pótvizsga lehetőségéről. A meghatározott 6 hónapos határidőn belüli részvétel hiánya sikertelen szintvizsgával azonos.

Fentieket összefoglalva: a miniszter törli a nyilvántartásból és egy évre eltiltja költségvetési szervnél történő belső ellenőrzési tevékenység végzésétől azt a személyt, aki a szintvizsgán nem ér el legalább 80%-os eredményt vagy a felszólítást követő 6 hónapon belül nem vett részt a szintvizsgán és nem is igazolta a továbbképzési kötelezettségének teljesítését.